HPT ลงเพื่อซื้อ
ถึงแม้ว่า สถานการณ์ราคาหุ้น HPT ปรับตัวลงแรงเมื่อวันที่ 4 ธ.ค. 2560 ที่ผ่านมาลงมาปิด 1.09 บาท ลงไป 0.10 บาท หรือลงไป 8.40% มูลค่าการซื้อขาย 3.76 ล้านบาท อาจเป็นช่วงจังหวะดีในการเข้าไปลงทุน เพราะหากมองโลกสวย หรือทางบวก ก็ถือว่าเป็นโอกาสดีสำหรับนักลงทุนที่จะเข้าไปซื้อของถูก
8 ธ.ค. 2560

คุณค่าบริษัท
ถึงแม้ว่า สถานการณ์ราคาหุ้น HPT หรือ บริษัท โฮม พอตเทอรี่ จำกัด (มหาชน) ปรับตัวลงแรงเมื่อวันที่ 4 ธ.ค. 2560 ที่ผ่านมาลงมาปิด 1.09 บาท ลงไป 0.10 บาท หรือลงไป 8.40% มูลค่าการซื้อขาย 3.76 ล้านบาท อาจเป็นช่วงจังหวะดีในการเข้าไปลงทุน เพราะหากมองโลกสวย หรือทางบวก ก็ถือว่าเป็นโอกาสดีสำหรับนักลงทุนที่จะเข้าไปซื้อของถูก
โดยเฉพาะนักเก็งกำไร เพราะหากย้อนกลับไปดูความเคลื่อนไหวของหุ้นช่วงที่ผ่านๆ มาจะพบว่า เมื่อราคาหุ้นปรับตัวลงแรงเมื่อไร วันต่อมา หรืออีกสองวันต่อมา ราคาหุ้นก็จะมีแรงซื้อกลับ หรือเด้งกลับอย่างร้อนแรงเช่นกัน
ดังนั้นจึงใช้ช่วงจังหวะที่ราคาหุ้นปรับตัวลงแรงเข้าไปช้อน อย่างคำที่ว่า “ลงซื้อ ขึ้นขาย” นั้นเอง
ที่สำคัญ เมื่อไปดูผลประกอบการ งวดไตรมาส 3 และงวด 9 เดือน ก็พบว่า มีการเติบโตอย่างแข็งแกร่ง ซึ่งเป็นสิ่งที่ยืนยันได้ว่าธุรกิจของบริษัทยังขยายตัวได้ดี
สำหรับผลการดำเนินงานไตรมาส 3 สิ้นสุดวันที่ 30 กันยายน 2560 บริษัทมีรายได้รวมขยับขึ้นมาอยู่ที่ 42.81 ล้านบาท จากงวดเดียวกันของปีก่อน 33.74 ล้านบาท เนื่องจากบริษัทมีปริมาณการขายให้แก่ลูกค้าทั้งในประเทศและต่างประเทศเพิ่มขึ้น โดยเฉพาะการส่งออกสินค้าให้แก่ลูกค้ารายใหญ่ของบริษัท 2 รายในปริมาณที่มาก ขึ้น ส่งผลให้บริษัทมีกำไรขยับขึ้นมาอยู่ที่  6.86 ล้านบาท หรือ 0.013 บาทต่อหุ้น จากงวดเดียวกันของปีก่อน 2.03 ล้านบาท หรือ 0.004 บาทต่อหุ้น
ขณะที่ผลการดำเนินงานงวดเก้าเดือน สิ้นสุดวันที่ 30 กันยายน 2560 บริษัทมีกำไรขยับขึ้นมาอยู่ที่ 122.85 ล้านบาท จากงวดเดียวกันของปีก่อน 88.63 ล้านบาท ส่งผลให้บริษัทมีกำไรขยับขึ้นมาอยู่ที่ 12.85 ล้านบาท หรือ 0.024 บาทต่อหุ้น จากงวดเดียวกันของปีก่อน 7.16 ล้านบาท หรือ 0.014 บาทต่อหุ้น การเติบโตของผลประกอบการเป็นเครื่องการันตีว่าเป็นไปตามแผนที่ผู้บริหารเคยวางไว้ว่าบริษัทคงรายได้ปี 2560 จะเติบโตตามเป้าหมายที่ 20% จากปีก่อนที่ 133.02 ล้านบาท จากยอดจำหน่ายสินค้าที่เพิ่มขึ้นตามกำลังการผลิตใหม่ราว 20% จากเดิมที่ 3 ล้านชิ้นต่อปี รวมกับมูลค่าสินค้าที่เพิ่มขึ้น เนื่องจากมีสินค้าประเภทตกแต่งมากขึ้น
ที่สำคัญ บริษัทได้พัฒนาดีไซน์ให้มีความสวยงามตรงกับเทรนด์ความต้องการของกลุ่มลูกค้าหลักในประเทศต่างๆ อาทิ สหรัฐอเมริกา ยุโรป ออสเตรเลีย นิวซีแลนด์ เพื่อเพิ่มออเดอร์จากฐานลูกค้าเดิม และเพิ่มกลุ่มลูกค้าใหม่อย่างต่อเนื่อง โดยเฉพาะจากกลุ่มประเทศในประชาคมเศรษฐกิจอาเซียน (AEC)
ภาพรวมตลาดส่งออกเครื่องใช้อาหารในปี 2560 จะเห็นว่ามีการชะลอตัวลงเล็กน้อยจากปีก่อน สวนทางกับคำสั่งซื้อที่เพิ่มขึ้นของบริษัทเนื่องจากบริษัทได้มีการพัฒนาผลิตภัณฑ์ใหม่ที่ตอบสนองความต้องการของลูกค้ามากขึ้น ประกอบกับบริษัทได้บุกตลาดไปในกลุ่ม AEC ที่มีการเติบโตของร้านอาหารและโรงแรมค่อนข้างมาก
ผลดังกล่าวส่งผลให้ HPT เติบโตได้ในทิศทางที่ดีกว่าภาพรวมของตลาด
…
ผู้ถือหุ้นรายใหญ่
รายชื่อกรรมการ